정조 22년 · 목
刑曹啓言廣州府殺獄罪人孫龍云獄事依判下問于前守臣徐有隣則以爲臣卽此囚成獄之守臣到今豈有別般他見而第以文案屢回考閱則或不無一二疑端之更合商量者朴德龍脈錄傷痕之執以爲致命要害處者卽右乳左乳右脊膂脊背四處也龍云雖極頑悍兩足旣病則所用者只是兩手德龍雖甚殘劣兩手兩足俱爲無病而便利則互執頭髮兩相毆打之時豈有四體無骨一直順受之理當面毆打左乳勢順背後毆打右脊亦勢順而右乳之又有堅硬無冤錄之所起疑凡人手中所持之物雖牢把緊握醉睡則自然而捨例也醉中所持之石醒後尙在其手云者係是解不得之說德龍被打傷重若不保朝夕則德彬雖病豈有棄置江畔任其自來之理龍云之供曰以杖打而前後檢官之歸重於石以其傷處之無橫長斜長而龍云之石塊在手如彼其便沒下落則意者兩漢乘醉鬪閧在於江邊亂石累累廉利之間而當其翻覆宛轉之際仰合面要害四處任其牴觸而醉不知其損傷醒乃覺其痛楚而然歟且昨日午後足可認以步還今日午後竟爲人之負來者何其始歇而終重也以昨午後計今午後則恰滿一晝一夜四月念後雖曰不寒不熱醉酒酩酊之後鬪閧牴觸之餘臥經一晝一夜於無遮障之江邊或飽風露或灸陽曝而飢乏又從而隨之則法文所謂別因他故政在此等處以此數條反復參互龍云罪狀容有一分傅輕之道云矣今此前守臣收議中設疑數段不無所據而凡決獄之體有大小先定乎其大者則其餘小小疑端之始緣思究之過者惟當轉而洗滌之以求其無疑而已傷痕之亦在右乳徒摶而不擇下也石塊之尙在手中醉昏者異於睡也棄置江畔蠢漢難責以恒情牴觸石稜迷見已悉於前讞醉損醒痛自觸者何必爾也始歇終重病形之不可例也前守臣之所疑臣等亦未嘗不疑而所以必求其無疑者獄之大體在於傷痕而傷痕在必死之處則所信有甚於所疑至於醉酗鬪傷之餘經夜露處於江邊風寒飢乏之崇或疑別因他故者亦不可謂無是理而此說只出於犯人形症不見於脈錄則有難以或然之見輕議已成之案請孫龍云加刑取服敎以公私文體之戛澁在所禁止何況狀牒辭語尤當平鋪放著務令事情明白自卿除拜司寇凡有稟覆議讞每多難解詭奇雕鎪不是平酸醎苦辛不是淡大抵艱古終非平淡本色水落石出徒露斧鑿痕損判堂卿此後則亟矯前非須復宮筵出入時體裁獄理則守臣論理儘有意見卿等亦不以爲不然此獄之可合疑輕衆論自歸沕合而傷痕之在於在處正爲起疑之端則今以疑條歸之信然蔽一言曰首尾橫決也疑傳信傳雖非決死案之的據而罪疑惟輕未嘗以失之不經爲嫌昭載於聖經莫云漢法之三章難屈朝家所知惟經訓該囚依罪疑寧失不經之典減律事分付守臣○黃海監司李義駿狀啓以爲遂安郡殺獄罪人金日宅獄事更令推官査得實情斷案以聞事命下矣主推官遂安郡守南涑同推官谷山府使丁若鏞跋辭內金日宅之爲元犯者以其有四條證案一衣冠裂破事也一狗肉勸食事也一屍體受置事也一返葬酬酢事也今以初覆檢以後文案中可以爲證可以起疑者反覆鉤問多般採實而一辭稱冤終不吐實屍親李召史干犯朴太寬看證安尙云最爲行査時應問之人而或不知去處或老病物故切隣諸招一如檢驗時所供無一可憑第以四條證案論之衣冠裂破事則太寬米橐負來之說已發於初檢時各人之招今此日宅招內太寬衣笠搭在橐上之說不可歸之於飾詐常漢之乘憤鬪閧者脫笠脫衣自是例規則日宅衣冠之偏被裂破不足爲鬪閧之斷案況被打致死之春延亦未嘗裂破衣冠則太寬之獨全衣冠不足爲不鬪之明證狗肉勸食事則太寬親屠之說屢發於日宅之招而太寬於此初無發明之語則狗肉事之專歸於日宅者無怪日宅之稱冤苟以事情言之有錢而買狗事或容易持刀而宰狗人所賤鄙苟使太寬有挽解之功而無鬪閧之罪則如許賤鄙之事何不諉之於日宅而甘心自當乎此一款極涉訝惑屍體受置事則太寬家之遠而狹窄日宅家之近而空闊姑舍之李召史者旣以日宅謂之元犯而置屍於日宅之家則及其入官而發告也又何以太寬爲元犯而日宅爲挽解之人乎雖使日宅厭置其家手足則旣縛矣擔人則旣散矣無言受置或非異事慫慂屍親使換元犯一何智也受置屍體自非眞贓又何愚也反覆思量不得其故返葬酬酢事則參聞立證者乃是安尙云而尙云初招內但見日宅之口似有言語之幾云見其口而似有幾云者何足爲殺獄之明證乎況太寬日宅同被結縛同置一處則太寬所聽之處此等酬酢雖低聲細語必難生意至若七八歲兒曺之說此是日宅之亂招彼此無當專沒緊要假使日宅眞有返葬之說愚氓之怯於殺獄者此等酬酢雖非元犯不是異事李召史初招時以太寬爲元犯者若非捧賂於日宅者則再招時以日宅爲元犯者必是索賂於日宅而見敗報毒也初招非詐則再招必認此女之言豈可以屍親而準信乎若以太寬謂之元犯則取考前後文案亦無斷案明證之可以歸一者今於行査之時必欲區別其元犯次犯而指一歸重則易涉牽强設令日宅之罪較重一分太寬之罪較輕一分論其所差宜不相遠太寬不踰十朔無端白放日宅牢囚六年終抵大辟則其於平允之道恐或未盡云此獄則溯考錄啓文案參互推官査報不無一二條參差之端故更取初覆檢原案細細考閱則當初錄啓未免疏漏因略致詳以盡其窮覈之方大抵三人滾鬪一人致死不過因戲而成閧俱曰彼打而我挽而衣冠之一完一破伊日之脫着不同藥狗之或買或屠二人之情跡惟均以至生時之問病死後之見縛兩箇一般則正犯次犯之於金於朴都沒的確而特以屍體之不置於太寬苦主之換告以日宅把作眞贓已成鐵案而運屍之時日宅之居不幸便近換犯之際李女之招太涉顚倒此又不足爲斷案慫慂屍親損財通葬之說不無知罪自㥘之跡而尙云之證左雖甚糢糊李女之納招不啻丁寧殺春延者非甲則乙而太寬之打着一款亦不明的則正犯之目終難捨日宅而歸之太寬推官之設難俱有耵據詞證之參覈更無其路論以情節實涉款晦而獄體莫嚴非臣耵敢臆斷請令該曹稟處○刑曹啓言今覽査啓則日宅之爲正犯專在於四條證案而推官跋辭之儘意劈破者雖有疑信之相參耍亦不無所據日宅之獨着衣果然矣則完裂非所較於脫者太寬之手屠狗果是也則救療何獨在於買者屍體受置果在於日宅被縛之後則無力可禦返葬酬酢果在於太寬參聽之所則不攻自破所謂被縳之後也參聽之所也不見文案之舊載乃出正犯之今招則只以死囚自明之辭執爲昭脫之證者固不能無疑而至於衣擔米擔旣非鑿空之語手出狗肝云出檢庭之招則以完而罪裂舍屠而咎買昧彼此之形失輕重之分以是而證成其罪日宅之極口稱冤不是異事推官論列之有據可以推知大抵三人同行醉而相謔謔變而爲鬪毆打者豈全毆打挽解者豈全挽解雖被打者之手脚豈全不着於毆者挽者之身乎不幸而一人死幸而二人生而此命之斷送莫的其爲張爲李彼婦之反覆不辨其孰眞孰誣則一人之爲正犯而六年牢囚一人之爲干犯而九朔白放亦其幸不幸耳今於年深事過之後所謂屍親也干犯也緊證也無一見存而諸般疑端之見發於前日證成之鐵案者如是昭著今欲移罪於太寬則實無査究之處因以取服於日宅則終非欽恤之道施以惟輕之典恐不至大段失刑而獄體至重有不敢直請裁處査庭問目拈出文案中肯綮則今此句語中如雙執髻也七八歲兒曺也皆是文案之所無而雖以囚供言之太寬之宰狗日宅之口有言語之幾云者似已出於前後供招而亦不槪見此必是錄啓時節取成文之際過加刪沒而然殺獄錄啓關係何如則罪人招辭多漏緊語致使獄情無以領會其不能審察之失在所難免請錄啓該道臣推考允之敎以審理時已有起疑措辭判下卿等亦曰可恕屈法一款無容更議該囚分付道臣使卽決勘○慶尙監司李義綱狀啓以爲寧海囚申思良獄事別定査官卽行査推取其供狀聞事命下矣會査官靑松府使兪漢謨眞寶縣監沈斗漢跋辭內今以前後推案反覆參究則當初英每之逃由於現捉於其夫羞愧而走及其媤父押來之際始乃吐實思良聞此携其子婦夜往天馹之家有所面詰而英每直以哨官卽我讎爲說則天馹之與英每有私者已露於不盡言之中而面詰云云天馹亦不得隱諱此其眞贓之一也賣酒給屨之說出於英每之拈而天馹又不敢發明游辭漫漶則此其二也初覆檢時雖連以無所私奸爲招然同推之盤問尤異於行檢之際非爲猛杖威脅而以交奸之事豈敢發明爲遲晚乎此必始則不知獄事究竟之如何故姑以發明渠罪爲計而伊後知其推案皆具獄事旣成則渠之交奸一款無所關於思良償命而然也此其三也隣里證左當初檢覈時旣不得覓査則到今經年之後尤無以覈出明證之可立者而眞贓旣如右探聽所及私奸之非誣遠近傳說萬口一辭天馹與英每奸騙之實更無可疑而今於行査之時以前後諸招中肯綮多般盤詰仍使面質則交奸英每而百端掩諱之實誣罔上言而仍爲變辭之狀無辭自明一一直招天馹奸濫無嚴之罪無復可論思良之剌殺申女渠已輸款惟當依律處斷云思良之剌殺申女渠旣自初輸款少無一辭掩諱不待詞證已成斷案而天馹之交奸金女一款更就査案細閱諸招則英每之羞愧逃避其舅之率來面詰俱在殺變之前而査庭對質天馹箇箇自服則交騙情跡無容更疑申女之誘引村婦使其夫潛通事非常情雖甚狡慝以此積憤恣意亂剌至再至三卽地戕殺者情節之兇悖獄理之慘毒實所罕有申思良亟施當律允合獄體令該曹稟處申天馹借名昌籲已極猥越變幻事實誣罔天聽尤爲駭痛前後罪狀自臣營從重勘斷以勵頑俗○刑曹啓言覽此査啓思良之剌殺申妻不待證援渠盡首實天馹之交騙金女屢經其變詞而今始吐情奸男奸女俱已抵法戕人殺人烏免當律蓋金女者思良之子之妻也而天馹之妻誘之天馹奸之固有被殺之道而亦惟金女之夫而後可以殺之也然而苟非登時捕捉於奸所則藉使殺之者金女之夫而被殺者天馹執法之地尙宜以三尺而從事況申妻之爲夫誘奸情雖絕悖而國法不至死思良之替子泄憤理固無怪而士師可以殺彼夫之合死而夫之妻死焉其子之不敢而子之父敢之殺心殺手至兇至憯而此而爲原恕之論則法一抵仰民志靡定末流之弊將無所不至申思良殺人情節今無更問之端請使卽捧結案狀施償命之典敎以問于大臣稟處○黃海監司李義駿狀啓以爲松禾縣殺獄罪人姜文行獄事更査事命下矣豐川府使李民秀松禾縣監尹最遠別定參査官應問各人等處眼同究覈此獄大關節大可疑者只在換犯一款故反覆究詰到底推覈而終無別般層節之可以勘破則畢竟歸着與初無異蓋儀孫之踢打旣無痕損之執贓而以公證諸招觀之其爲踢打終不分明屍親招內以爲文行儀孫均爲犯手而初檢時文行逃避儀孫見在故只恐洩怨之無所未暇輕重之較量以見在之儀孫指謂元犯及夫文行就捕從實犯換定誠爲痛快云爾則其初頭以儀孫緊說者蓋出於悲憤所激不分誰某期欲償命之致而非謂儀孫比文行直爲緊重而然然則儀孫自歸干犯而元犯二字不得不歸之於文行矣究諸原案參以衆招其先執䯻也曳出門也拖及階外也垂手下墜也指揮儀孫使之結縛也諸般所犯比之儀孫節節較重以若眞贓定爲元犯恐無可疑今此各人招辭或不無比前差異者而亦不足爲就案之輕重蓋自初檢時皆以文行曳出萬章擠擲階下爲言有若從高猛擲懸空直墜者然故前後文案皆以擠擲爲說矣及至今番看證張學敏指陳當日手勢以爲萬章從房被曳拖至階外兩脚垂空而文行釋手萬章蹲仆云而與檢庭所招語意稍變故意其獄老生奸由緊就歇質問於苦主等則皆以爲伊日光景固如其言而墜空顚仆受傷必重其爲內損丁寧無疑云旣云拖至階外垂空釋手則此雖與從空揮擲委身顚擈若有差殊其一肚之脹三竅之血旣爲內傷之證左則不可以此有所闊狹文行今番之招其執䯻曳出之事無辭自服而只於萬章曳墜一款拖引初不上階之儀孫以三人同時滾下樣欲爲推諉之計究厥情狀尤極狡惡更加嚴刑期於得情令該曹稟處○刑曹啓言此獄痕損有疑而實因變實因旣變而正犯換諸般痕損無一致命之傷而致命則不外於傷身落高階震撼勢也竅有鮮血形證符矣於是乎實因被踢變爲內損而踼打之儀孫自免擠擲之文行自不免至於苦主之初恐竝失而姑執言於次犯後見斯得而必甘心於首惡跡雖可疑情亦無怪正犯換定誠有意見而但此檢案之擠擲變作査啓之垂下而去地之遠近受傷之淺深容有差殊觀者以壯夫而被曳於壯夫其地則高七尺廣數武之階上也瞥然萬章之身零已是文行之手釋籍使不釋則形悍勢格與之俱落矣今乃不釋手不俱落而雍容垂下近地始放惟彼被曳之壯夫又復恭聽所爲貼手懸空揆以事勢恐無是理以勢則擠擲順而垂下逆以傷則擠擲緊而垂下歇爲勢之順逆莫辨而獄理不明受傷之緊歇自別而獄情斯係此不透破猶之爲未成之案而徑加勘斷於最難知之內損終非審克之道獄老則奸易生情眞則語不變屍親干證之前後貳招事合窮覈只以肚脹竅血引爲內傷之證左而泛請加刑取服者道臣跋辭未免糢糊請該道臣推考的係垂下不是擠擲與否更令明査得實而垂空之時上有係援落地之後止於蹲仆則其所以撼損臟胃竟至致命之實際光景亦令論理馳啓後稟處允之